Ego magister Fredericus de Pontoillier, canonicus et officialis Lingonensis, notum facio universis presentes litteras inspecturis quod Androinus de Bysseio domicellus, in mea presentia constitutus, laude et assensu Symonis fratris sui et Gilote sororis sue, dedit et concessit Deo et ecclesie beate Marie de Valbaon in puram et perpetuam elemosinam feodum quem domina Amelina de Osyma tenebat a dicto Androino, qui feodus situs est prope Lingonas in monte de Chastoillenet desuper Bouroniam. Promittentes per fidem suam se contra dictam donationem per se vel per alios tacite vel aperte de cetero non venturos. Promiserunt etiam quod contra omnes super dicta donatione legitimam garantiam portabunt. Et heredes sui ad hoc perpetuo obligantur. Quod ut ratum et firmum permaneat, ad peticionem utriusque partis, sigillum curie Lingonensis presentibus litteris apponi feci. Actum anno Verbi incarnati millesimo ducentesimo tricesimo septimo, mense maio.